TV Barrandov

TV Barrandov je česká televízna stanica, ktorá začala vysielanie 11. januára 2009 o 11:01 hod. Majiteľom bola skupina akcionárov, pričom najväčší podiel mala akciová spoločnosť Moravia Steel. V septembri 2012 televíziu kúpila spoločnosť Empresa Media predtým ovládaná Jaromírom Soukupom. Majiteľom licencie na vysielanie je spoločnosť "Barrandov Televizní Studio a. s.", ktorá 23. februára 2024 kvôli platobnej neschopnosti navrhla súdu vyhlásenie moratória. Súd nasledujúci pracovný deň žiadosti vyhovel.
Firma Barrandov Televizní Studio a. s. prevádzkuje okrem hlavnej stanice dva vedľajšie kanály – "Kino Barrandov a Barrandov Krimi". V minulosti prevádzkovala aj "program Barrandov News."
Od mája 2024 je podľa Evidencie skutočných vlastníkov majiteľom televízie a spoločnosti Empresa Media podnikateľ Jan Čermák, ktorý predtým vlastnil 50 % podiel.
Dlhy.
Na konci októbra 2023 kúpil polovicu zadlženej spoločnosti Empresa Media, pod ktorou spadá aj TV Barrandov, investor Jan Čermák, ktorého spoločnosť Servis-24 sa špecializujú na pomoc firmám zaťaženým dlhmi. So zmenou majetkových pomerov nastúpila 17. októbra 2023 aj nová generálna riaditeľka Andrea Geyer, ktorej nástup mal byť prvým krokom k ustanoveniu nového manažérskeho tímu.
Čermák dal v januári 2024 do predaja dlhopisy, aby mohol získať zdroje na zaplatenie dlhov a udržanie televízie v chode. Na konci januára 2024 bola TV Barrandov odpojená od elektrickej energie, čo bolo dôsledkom neuhradenia pohľadávok dodávateľovi energií, ktorým je Barrandov Studio. Televízne vysielanie tým bolo prerušené na niekoľko hodín, následne bolo vysielanie obnovené po pripojení na alternatívny zdroj energie, ktoré provizórne zaisťovali dva naftové generátory. Prevádzka generátorov, ktoré bežali aj v noci, rušila obyvateľov okolitých domov. Po početných výzvach sa rušením nočného pokoja a možného prekračovania hlukových limitov zaoberá Hygienická stanica hlavného mesta Prahy. Medzitým pracovníci Barrandov Studia, kvôli neplateniu pohľadávok, zahradili aj parkovacie miesta pri budove televízie. Obvodný súd pre Prahu 5 však po troch týždňoch od odpojenia rozhodol o obnovení prívodu energií, čím vyhovel žiadosti Jaromíra Soukupa, ktorý argumentoval tým, že nemôže bez elektriny vykonávať svoju podnikateľskú činnosť.
Vysielanie a program.
Stanica je voľne dostupná v českom multiplexe 23, čím si ju môžu bezplatne naladiť aj diváci žijúci v blízkosti hraníc. Vysiela aj v satelitných platformách, káblovej a IPTV televízii. Od 1. júna 2009 je sledovanosť stanice meraná elektronicky metódou peoplemetrov. V roku 2009 sledovanosť oscilovala medzi 2 – 3 % v celodennom priemere v skupine 15+, čo bol cieľ manažmentu pre prvý rok vysielania.
Od januára 2010 sledovanosť stúpla a dosiahla v priemere 3,5 – 4,2 % a upevňuje pozíciu 4. najsledovanejšej stanice v krajine. Od 1. polroka 2011 sa priemerný celodenný share TV Barrandov stabilne drží nad 5%, predovšetkým vďaka úspechom programov vlastnej tvorby. Historicky najsledovanejším programom bol doteraz zostrih "Najväčšie hity Karla Svobodu", ktorý 28. januára 2012 sledovalo 720 000 divákov starších ako 15 rokov (zdroj: ATO – Mediaresearch, stav k 1. júnu 2012).
Od začiatku vysielania až do 1. marca 2014 stanica vysielala československé seriály ako napr. "Žena za pultem", "Plechová kavalerie", "Okres na severu" alebo "Třicet případů majora Zemana", ktoré zaznamenali nadpriemernú sledovanosť.
Programovú skladbu dnes tvoria prevažne reprízované vysielanie programu "Nebezpečné vztahy", niekoľko relácií z prvých rokov existencie (napr: "Vtip za stovku!," "Kašpárku, var!" alebo "Kurňa, co to je?"), súťažný program Šťastná 7 moderovaný Vlastom Korcom, spravodajský blok zložený z nových relácií - "Naše Zprávy", "Vaše peníze," V programe sa nachádzajú kriminálne seriály "Pašák", "Vraždy v Pregau" či "El Chapo", od 8. augusta začne vysielanie škandinávskeho kriminálneho seriálu Most. Televízia vysiela tiež zahraničné romantické a kriminálne filmy. Od augusta budú zaradené komédie a dobrodružné filmy Televízia tiež vysiela dokumenty o Andrém Rieu. Ďalšie novinky, ktoré nasadí TV Barrandov, budú oznámené koncom augusta. Jednou z nich však bude program Policie Delta. Ide prakticky o kópiu programu Policie v akci z TV Prima.
Do 24. júna 2024 sa vo vysielaní objavovali aj programy moderované Jaromírom Soukupom, napríklad: ""Týden podle Jaromíra Soukupa" alebo "Duel Jaromíra Soukupa"". Nový majiteľ tieto programy zrušil z dôvodu snahy zvýšiť sledovanosť, ktorá sa aktuálne pohybuje okolo 2% v kategórii 15+.
Programové zmeny od roku 2014.
V marci 2014 televízia zmenila zameranie a namiesto československých seriálov začala vysielať prevažne zahraničné seriály, napríklad Zákon a poriadok, Columbo, Doktor z hôr, Big Ben, Otec Braun alebo Dedička hotela. Viac priestoru dostali akvizičné filmy. Okrem akvizície boli postupne zavedené nové štúdiové programy, napríklad "Babinec, Popelka", "Soudkyně Barbara, Soudce Alexande"r, "Cabaret, Kolotoč v kuchyni, Nikdo není perfektní", "Cibulkova zábavná tajenka a Nebezpečné vztahy". V rokoch 2015 – 2016 televízia natočila seriál Bezdružice.
Po nástupe Jaromíra Soukupa televízia natočila vlastné seriály ako "Čechovi: Rodinná sága, Rodinné vztahy, Manželství po česku, Doktorka Kellerová" alebo sitcom "Premiér", ktorý už deň po odvysielaní prvej epizódy získal na ČSFD prvé miesto v kategórii najhoršie seriály a hodnotenie 2%.
TOP 10 najsledovanejších relácií TV Barrandov od začiatku merania peoplemetre.
Zoznam (1. júna 2009 – 1. júna 2012):
Nový manažment od septembra 2012 zaradil nové programy, ich sledovanosť však nenadviazala na divácke úspechy predošlých období. Podiel stanice od jesene kontinuálne klesá, v januári 2013 dosiahol 4,66 % (zdroj: ATO Mediaresearch).
Za rok 2015 oslovila stanica TV Barrandov v skupine divákov 15+ 4,89 % divákov, celá skupina Barrandov (vrátane kanálov Kino Barrandov, Barrandov Plus a Barrandov Muzika) potom za uplynulý rok oslovili 5,53 % publika.